Driedubbele moord op plaas ruk KZN | Maroela Media
Driedubbele moord op plaas ruk KZN
Daniel de Bruin. (Foto: Facebook)
'n Driedubbele moord Maandag op 'n plaas by Bishopstowe in KwaZulu-Natal het die boerderygemeenskap in die provinsie geruk.
Kol. Thembeka Mbele, polisiewoordvoerder, het gesê daar was glo twee weke gelede 'n arbeidsdispuut tussen Daniël de Bruin en sommige van sy werkers.
"Twee van die werkers was ongelukkig met hul werkgewer se besluit. Die plaas is gesluit en die werkers is verskuif na 'n informele nedersetting waar hulle woon," het Mbele gesê.
Twee verdagtes het glo gister by 'n snoepwinkel op die plaas opgedaag, De Bruin se seun daar aangetref, en skyfies gekoop en opmerkings gemaak.
"Later die middag het 'n ander boer die slagoffer se seun gebel en ingelig dat die plaas aan die brand is," het Mbele gesê.
"Daar was geen antwoord toe hy sy ouers probeer bel het nie. Hy het na die plaas gehaas en sy ouers en oupa se liggame met steekwonde aan die nek en kop aangetref."
Volgens die polisie is die 58-jarige Daniël de Bruin se liggaam 'n paar meter van die hoofhuis aangetref. Sy vrou, Glynis de Bruin (60), is dood in die kombuis gevind. Die liggaam van die 84-jarige Colin de Bruin, Daniël se pa, is net buite sy kamer aangetref.
"Ná 'n intensiewe ondersoek het speurders van Bishopstowe met die hulp van die Mountain Rise-honde-eenheid twee verdagtes, onderskeidelik 27 en 35 jaar oud, by die Swapo- informele nedersetting in Copesville in hegtenis geneem.
"Hulle verskyn Donderdag op aanklagte van moord in die Pietermaritzburg-landdroshof," het Mbele gesê.
Lt.genl. Khombinkosi Jula, KwaZulu-Natalse polisiehoof, het die polisie vir die spoedige inhegtenisnemings geloof.
"Geregtigheid sal geskied en ons hoop die familie vind berusting in die wete dat die [vermeende] oortreders agter tralies is," het Jula gesê.
Chris Pappas, 'n DA-lid van die provinsiale wetgewer, het intussen gesê die party is diep bedroef deur dié moorde, asook die moord op 'n 85-jarige boer van Albert Falls. Die man is die afgelope week doodgeskiet.
"Die twee gruwelmisdade is net die jongste in wat 'n verskriklike en tragiese paar maande in die KwaZulu-Natalse boerderygemeenskap was. Die DA betuig sy diepe medelye met al die gesinne en gemeenskappe wat deur die voortgesette geweld in ons landelike gebiede geraak word," het Pappas gesê.
Volgens Pappas het die DA reeds verskeie proaktiewe voorstelle en oplossing aan die KwaZulu-Natalse premier, Sihle Zikalala, en sy LUR vir landbou en gemeenskapsveiligheid voorgelê.
Dít was vier maande gelede en volgens Pappas het daar sedertdien geen opvolgvergadering plaasgevind vir enige verdere besprekings nie.
"In al die gevalle is die blatante gebrek aan politieke wil en die ongevoelige houding van die ANC-geleide provinsiale regering klokhelder. Die gebrek aan optrede grens aan pligsversuim deur die provinsie se leierskap."
Pappas sê terwyl die regering vinnig ingryp by geweld teen die vragvervoerbedryf en transitorooftogte, sit hy roerloos en emosieloos oor kwessies wat boere en plaaswerkers raak – mense wat volgens hom teen 'n veel groter tempo aangeval en vermoor word as talle ander groepe.
"Nie net stry hulle teen die natuur, die koronavirus en beleidsonsekerheid terwyl hulle Suid-Afrikaners probeer voed nie, hulle spandeer ook hul nagte om hul families en gemeenskappe te bewaak met die hoop dat hulle nie volgende gaan wees nie."
Pappas sê boere, plaaswerkers en landelike gemeenskappe moet teen hierdie wrede misdade beskerm word.
"Die vraag is: Hoeveel langer moet hulle wag vir die regering om ferm op te tree? Of wag die regering vir gemeenskappe om sake in hul eie hande te neem?"
Verbod op strande gaan Oos-Kaapse toerisme finaal 'verwoes'
Louiesenhof-moord: Weduwee soek glo borgtog
Hoe tragies. Wanneer gaan hierdie wrede moorde op ons boere ophou? Dankie tog dat die vermeende moordenaars in hegtenis. geneem is.
Ek is sprakeloos.Die wreedheid is skokkend en hulle moor voort sonder om ñ oog te knip.
Daar is net een antw en op lossing ons moet nou doen wat hulle doen die gepraat help net mooi niks. So gaan dit as jy met die ANC terroriste wil onderhandel.
Skuim!! As hulle nie hul sin kry nie, dan moor hulle! Sluit hulle lewenslank toe!
Dis verskriklik…. Ek het 'n volbloed plaasseun, 23 jaar oud wat sopas klaar is met sy praktiese jaar maar ongelukkig was daar net té veel plaasaanvalle by die omliggende plase waar hy gewerk het dat hy nou eerder besluit het om werk in die stad te aanvaar.